## El Consell lamenta que el Govern central haja deixat les comunitats autònomes al marge de l’acord per al repartiment de menors migrants

*** Després del pacte entre el Govern central i el canari per a redistribuir menors migrants no acompanyats, la directora general d’Infància i Adolescència advertix de la “sobreocupació” dels centres de la Comunitat Valenciana
* Així mateix, sol·licita a l’executiu de Pedro Sánchez més finançament per a recursos**

El Consell ha lamentat que el Govern central haja deixat les comunitats autònomes al marge de l’acord per a la distribució de persones menors migrants que ara mateix tutela l’arxipèlag canari, després de conéixer el pacte aconseguit entre el Govern d’Espanya i el de Canàries.

Així ho ha subratllat la directora general de Família, Infància i Adolescència i Repte Demogràfic, Elena Albalat, qui ha destacat la necessitat que totes les actuacions que es facen en esta matèria es realitzen en el “fòrum adequat”, de manera que les comunitats autònomes disposen “d’informació, coordinació, temps i recursos per a poder acollir de manera convenient els i les menors migrants”.

Albalat ha lamentat que este “acord unilateral” de l’executiu central, que afecta tot el país i per al qual no s’ha “tingut en compte” les comunitats autònomes, que són les que tenen competències en este tema, s’haja conegut “a través dels mitjans de comunicació i no per les vies oficials corresponents”.

Així mateix, ha assenyalat que l’acord establix uns paràmetres per a la distribució “inassumibles” per a moltes autonomies, “com és el cas de la Comunitat Valenciana”, per la qual cosa reclama “més diàleg i consens” per a establir les condicions de repartiment i “més ajudes” per a recursos.

“La crisi migratòria actual i l’arribada de menors a un sistema social tan tensionat com el nostre -ha indicat- ha suposat per a la Generalitat prendre mesures i aprovar contractes d’emergència per a atendre’ls en instal·lacions adequades i amb l’atenció integral i de qualitat que necessiten, perquè no hem d’oblidar que no parlem de números, són xiquetes, xiquets i adolescents que arriben a Espanya per a trobar un futur millor”.

**Dades Comunitat Valenciana**

Actualment, els centres residencials amb places de projecte migratori de la Comunitat Valenciana es troben amb una “sobreocupació”, a causa, principalment, d’una crisi migratòria que s’ha accentuat des de novembre de l’any passat.

Davant esta situació i per a poder atendre els menors migrants que arriben, tant a través de pasteres que arriben a les costes de la Comunitat Valenciana com els derivats des d’altres territoris d’Espanya, la Generalitat està treballant “intensament per a buscar espais i ampliar places tenint en compte el benestar d’estos menors i l’atenció que hem d’oferir-los”.

Per això, la directora general d’Infància de Generalitat ha sol·licitat al Govern d’Espanya que destine “recursos i un finançament proporcional a les acollides que fem” i, sobretot, que treballe “als països d’origen i a les fronteres perquè estos menors tinguen la possibilitat de tindre un millor futur i romandre amb les seues famílies”.

Fecha: 24/04/2024